নাটকীয় মেলবোর্ন! বক্সিং ডে টেস্টে কতটা চাপে ভারত?

মেলবোর্ন: বক্সিং ডে টেস্টে (Boxing Day Test) রুদ্ধশ্বাস লড়াই চালিয়ে যাচ্ছে ভারতীয় দল (Indian Cricket Team)। প্রথম ইনিংসে নীতীশ কুমার রেড্ডির (Nitish Kumar Reddy) দুরন্ত শতরান এবং ওয়াশিংটন সুন্দরের (Washington Sundar) গুরুত্বপূর্ণ অর্ধশতরান ভারতীয় দলকে লড়াই করার মতো জায়গায় পৌঁছে দিয়েছিল। কিন্তু দ্বিতীয় ইনিংসে পাল্টা জবাব দিয়েছেন অজি (Australia) ব্যাটাররা। তাই ঘুরে দাঁড়ানোর লড়াইয়ে এখন কার্যত চ্যালেঞ্জের মুখোমুখি টিম ইন্ডিয়া।

রবিবার সকালে ভারতীয় ইনিংস শেষ হয় ৩৬৯ রানে। নীতীশের ইনিংস থামে ১১৪ রানে। ১০৫ রানের লিড নিয়ে দ্বিতীয় ইনিংসে ব্যাট করতে নেমে ভারতীয় বোলারদের সামনে অস্ট্রেলিয়ার ব্যাটিং লাইনআপ ক্রমাগত ধাক্কা খেতে থাকে। বুমরা ৪ উইকেট এবং সিরাজ ৩ উইকেট নিয়ে অস্ট্রেলিয়াকে চাপে ফেলেন। তবে দিনের শেষভাগে ভারতীয় ফিল্ডারদের ক্যাচ ফেলার প্রবণতা এবং শেষ উইকেট তুলতে ব্যর্থতা দলকে কিছুটা পিছিয়ে দেয়। আপাতত দ্বিতীয় ইনিংসে ৯ উইকেট হারিয়ে ২২৮ রান তুলেছে অস্ট্রেলিয়া।

আরও পড়ুন: বিশ্বে চতুর্থ, পিছনে ফেললেন কপিল দেবকে, মেলবোর্নে নতুন নজির বুমরার

ম্যাচের চতুর্থ দিনে অস্ট্রেলিয়ার বাকি ব্যাটাররা ব্যর্থ হলেও মার্নাস লাবুশেন ৭০ রানের গুরুত্বপূর্ণ ইনিংস খেলেন। শেষ উইকেটের জুটিতে নাথান লায়ন অপরাজিত ৪১ এবং স্কট বোল্যান্ড অপরাজিত ১০ রান করে এখনও ক্রিজে রয়েছেন। ১০৭ বল খেলে ৫৫ রান যোগ করেন তাঁরা। তাঁদের এই লড়াই ভারতের সামনে লক্ষ্য আরও কঠিন করে তোলে। দিনের শেষ ওভারে বুমরা লায়নকে আউট করার সুযোগ পেলেও ‘নো’ বলের কারণে সেই সুযোগও হাতছাড়া হয়।

আগামীকাল ম্যাচের শেষ দিনে ভারতীয় দলকে অস্ট্রেলিয়ার শেষ উইকেট দ্রুত তুলতে হবে। সেই সঙ্গে ৩০০-র বেশি রানের বিশাল লক্ষ্য তাড়া করতে হবে। এই ম্যাচ জিততে হলে রোহিত শর্মা, বিরাট কোহলিদের অসাধারণ ব্যাটিং করতে হবে। তাই শেষ দিন ভারতীয় দল কীভাবে লড়াই চালায়, সেদিকে তাকিয়ে রয়েছে ক্রিকেট বিশ্ব।