ওপেনিংয়ে রোহিত, ভারতের ব্যাটিং অর্ডারে একাধিক বদল!

কলকাতা: রাত পোহালেই মেলবোর্ন ক্রিকেট গ্রাউন্ডে (MCG) বক্সিং ডে টেস্ট (Boxing Day Test)। তৈরি যুযুধান দুই প্রতিপক্ষ ভারত আর অস্ট্রেলিয়া। অস্ট্রেলিয়া ইতিমধ্যেই প্রথম একাদশ ঘোষণা করে দিয়েছে। ভারত প্রথামতো টসের সময় ঘোষণা করবে। তবে সবথেকে বেশি আগ্রহ অবশ্যই রোহিত শর্মার (Rohit Sharma) ব্যাটিং পোজিশন নিয়ে।

মঙ্গলবার সাংবাদিক বৈঠকে তা নিয়ে কোনও কথা বলতে চাননি ভারত অধিনায়ক। এদিন কিন্তু শোনা যাচ্ছে, ওপেনিং পোজিশনে ফিরে যেতে পারেন তিনি। সেক্ষেত্রে তিনে নামবেন কে এল রাহুল। অর্থাৎ শুভমান গিলকে চারের নীচে নামতে হবে, যা আন্তর্জাতিক ক্রিকেটে কখনও করেননি তিনি। চার নম্বরে বিরাট কোহলির খেলা ১০০ শতাংশ নিশ্চিত।

আরও পড়ুন: জমে উঠল পশ্চিমবঙ্গ হকি চ্যাম্পিয়নশিপ

সব ফর্ম্যাটেই ওপেন করেন রোহিত। কিন্তু টেস্ট ক্রিকেটে ফর্ম ফিরে পেতে বর্ডার-গাভাসকর ট্রফির (Border-Gavaskar Trophy) দুটি ম্যাচে ছয় নম্বরে নেমেছেন তিনি। তাতে বিশেষ লাভ হয়নি, রান পাননি। স্বভাবতই এমসিজি-তে তিনি কোন পোজিশনে ব্যাট করেন তা নিয়ে আগ্রহ রয়েছে। মঙ্গলবার সাংবাদিক সম্মেলনে তা নিয়ে প্রশ্ন আসতেই এড়িয়ে যান রোহিত। বলেন, এ নিয়ে মাথা ঘামানোর প্রয়োজন নেই।

ভারত অধিনায়ক বলেন, “এ নিয়ে ভাবতে হবে না। আমার মনে হয়, কে কোথায় ব্যাট করবে সেটা আমরা নিজেদের মধ্যে ঠিক করব। এটা প্রত্যেক সাংবাদিক বৈঠকে আলোচনা করার বিষয় নয়। আমাদের দলকে ভালো দেখাতে, সাফল্য পেতে সেরা সুযোগ দিতে যেটা দরকার হবে আমরা তাই করব।” প্রসঙ্গত, এই সিরিজে তিনটি ইনিংস খেলে মাত্র ১৯ রান করেছেন রোহিত, গড় ৬.৩৩।