অজি ওপেনারকে কোহলির ‘ধাক্কা’, গরম হয়ে উঠল মেলবোর্ন

কলকাতা: প্রথম দিনের প্রথম সেশনেই গরম হয়ে উঠল বক্সিং ডে টেস্ট (Boxing Day Test)। ১৭ বছর বয়সি তরুণ অজি ওপেনার স্যাম কনস্টাসের (Sam Konstas) সঙ্গে উত্তেজিত বাক্য বিনিময় ঘটল বিরাট কোহলির (Virat Kohli)। এক্ষেত্রে শুরুটা হয়েছিল তাঁর দিক থেকেই। কনস্টাসের মনোসংযোগ নষ্ট করতে ইচ্ছে করেই তাঁর কাঁধে কাঁধ লাগিয়ে ধাক্কা দেন কোহলি। এরপরেই শুরু হয় উত্তপ্ত বাদানুবাদ, তা থামাতে আসরে নামেন আম্পায়ার এবং অন্য খেলোয়াড়রা।

অভিষেক ম্যাচেই ব্যাট হাতে যে দাপট কনস্টাস দেখাচ্ছিলেন তা সচরাচর দেখা যায় না। জসপ্রীত বুমরার (Jasprit Bumrah) মতো বোলারকে এলোপাথাড়ি বাউন্ডারিতে পাঠাচ্ছিলেন। বহু যুদ্ধের পোড় খাওয়া কোহলি চেষ্টা করেছিলেন তরুণ অজির ‘টেম্পারামেন্ট’ যাচাই করতে, তাঁর মনোসংযোগ নষ্ট করতে।

আরও পড়ুন: আবির্ভাবেই চমকে দিলেন তরুণ অজি ওপেনার!

Virat Kohli and Sam Konstas exchanged a heated moment on the MCG. #AUSvIND pic.twitter.com/QL13nZ9IGI

— cricket.com.au (@cricketcomau) December 26, 2024

ওভার শেষে ওপেনিং পার্টনার উসমান খোয়াজার সঙ্গে কথা বলতে পিচের এক ধার ধরে হাঁটছিলেন কনস্টাস। স্লিপ পোজিশন থেকে হাঁটতে হাঁটতে এসে তাঁর কাঁধে হাল্কা ধাক্কা লাগান ভারতীয় তারকা। স্বভাবতই ক্ষুব্ধ হন কনস্টাস। কোহলি এমন ভাব দেখান যেন তিনি ইচ্ছে করে কিছু করেননি, তাঁর দোষই নয়। অবশ্য তাঁর এই ‘ট্রিক’ কাজ করেনি। রবীন্দ্র জাদেজার বলে আউট হওয়ার আগে আটটি চার এবং দুটি ছয়ের সাহায্যে ৮৫ বলে ৬০ রান করে গিয়েছেন কনস্টাস।

কিংবদন্তি অজি ক্রিকেটার রিকি পন্টিং একদিন আগেই ১৭ বছর বয়সি কনস্টাসের প্রশংসা করছিলেন। বিশেষ করে বলছিলেন তাঁর ‘অ্যাটিটিউড’ নিয়ে। সেটা কী বস্তু তা বোঝা গেল। জসপ্রীত বুমরাকে খেলা নিয়ে অজি ব্যাটিং লাইন আপের পা থেকে মাথা পর্যন্ত চিন্তায়। অথচ আইসিসি র‍্যাঙ্কিংয়ের এক নম্বর বোলারকে বিন্দুমাত্র সমীহ করলেন না কনস্টাস। কখনও র‍্যাম্প শট মারলেন, কখনও এগিয়ে এসে সপাটে ড্রাইভ।