ব্যাটিং পোজিশন খোলসা করতে চাইলেন না অধিনায়ক!

কলকাতা: সব ফর্ম্যাটেই ওপেন করেন রোহিত শর্মা (Rohit Sharma)। কিন্তু টেস্ট ক্রিকেটে ফর্ম ফিরে পেতে বর্ডার-গাভাসকর ট্রফির (Border-Gavaskar Trophy) দুটি ম্যাচে ছয় নম্বরে মেনেছেন তিনি। তাতে বিশেষ লাভ হয়নি, রান পাননি তিনি। স্বভাবতই এমসিজি-তে (MCG) বক্সিং ডে টেস্টে (Boxing Day Test) তিনি কোন পোজিশনে ব্যাট করেন তা নিয়ে আগ্রহ রয়েছে। সাংবাদিক সম্মেলনে তা নিয়ে প্রশ্ন আসতেই এড়িয়ে গেলেন রোহিত। বললেন, এ নিয়ে মাথা ঘামানোর প্রয়োজন নেই।

ভারত অধিনায়ক বলেন, “এ নিয়ে ভাবতে হবে না। আমার মনে হয়, কে কোথায় ব্যাট করবে সেটা আমরা নিজেদের মধ্যে ঠিক করব। এটা প্রত্যেক সাংবাদিক বৈঠকে আলোচনা করার বিষয় নয়। আমাদের দলকে ভালো দেখাতে, সাফল্য পেতে সেরা সুযোগ দিতে যেটা দরকার হবে আমরা তাই করব।” প্রসঙ্গত, এই সিরিজে তিনটি ইনিংস খেলে মাত্র ১৯ রান করেছেন রোহিত, গড় ৬.৩৩।

আরও পড়ুন: স্থিতিশীল কাম্বলি, কৃতজ্ঞতা জানালেন চিকিৎসককে

তরুণ ওপেনার যশস্বী জয়সওয়াল (Yashasvi Jaiswal) পার্থ টেস্টের দ্বিতীয় ইনিংসে অনবদ্য শতরান করেছিলেন, কিন্তু তারপর তাঁর ফর্ম কিছুটা নিম্নগামী হয়েছে। তা নিয়েও মুখ খোলেন অধিনায়ক। যশস্বীর ফর্ম নিয়ে তিনি বিন্দুমাত্র চিন্তিত নন।

রোহিত বলেন, “অস্ট্রেলিয়ায় জয়সওয়াল এই প্রথমবার এসেছে, এবং কী করতে পারে দেখিয়ে দিয়েছে। ওর মতো একজনকে নিজের মতো খেলতে দেওয়া উচিত। আমাদের যে কারও থেকে ওর ব্যাটিং ও নিজে ভালো বোঝে। আমাদের যেটা করার তা হল ওকে উৎসাহ জোগানো যাতে খোলা মনে খেলতে পারে।”